Odile van Aanholt

**Odile van Aanholt** (☆ 14 di yanüari 1998 na Willemstad) ta un atleta di deporte di zeilu kurasoleño-hulandes i atleta olímpiko ku ta kompeti prinsipalmente den e klase 49erFX pa Hulanda. Na 2021 el a bira kampeon oropeo i kampeon mundial (huntu ku Elise de Ruijter). Na febrüari 2022, el a keda na promé lugá den e ranking mundial di World Sailing den e klase 49erFX.

## Bida i karera
Odile van Aanholt a nasé na 1998 na Kòrsou komo e yu mas yòn di e kuater yu den e famia di Marjolein van Aanholt-Grol i Cor van Aanholt. Su mama tabata un sientífiko deportivo i su tata un atleta olímpiko i kampeon mundial klase Sunfish. Cor van Aanholt a partisipa den e klase di Laser na e Weganan Olímpiko di Zomer 2000 i tabata e kargadó di bandera pa Antias Hulandes. Tambe aktivo komo atleta kompetitivo den zeilu ta su rumannan hòmber Just i Ard i ruman muhé Philipine. Philipine van Aanholt a partisipa dos biaha na Weganan Olímpiko; e ultimo na 2016 unda el a representá Aruba. Ard van Aanholt a gana un medaya di bròns den e klase Sunfish na e Weganan Sentroamerikano i di Karibe 2010 na Mayagüez, Puerto Rico. Just van Aanholt a gana plata na e Weganan Olímpiko Hubenil 2010 na Singapur i a partisipa na e Weganan Olimpiko di Zomer 2024, representando Aruba.

Odile van Aanholt a kuminsá tuma lès di zeilu for di edat di 6 aña den e barko di bela tipo 'Optimist' na Youth Sailing Curaçao (YSCO). Den relativamente poko tempu el a kuminsa partisipa na diferente kompetensia internashonal, prinsipalmente den Karibe.

### Antias Hulandes
El a representá Antias Hulandes na kampeonatonan kontinental i mundial. Na e Kampeonato Mundial Optimist 2010 na Malasia, el a sali di 3 den e ranking di mucha muhé. Su promé viktoria internashonal grandi a bini na e Kampeonato Norteamerikano Optimist 2012 na Valle de Bravo, Mexico kaminda el a gana tantu e divishon di mucha muhé komo di mucha hòmber. E mesun aña ei, el a gana tambe e klasifikashon di mucha muhé na e Kampeonato Suramericano Optimist na Mar del Plata, Argentina.

Despues di su karera den e klase Optimist, pa kua un límite di edat máksimo di 15 aña ta apliká, van Aanholt ta aktivo den vários otro klase di zeilu, inkluyendo e Byte, Laser 4.7, Laser radial i 29er.

### Hulanda
Na edad di 16 aña, Van Aanholt a representá Hulanda pa promé biaha. Na 2014 el a titulá Kampeon Mundial klase Byte (feminino). E mesun aña ei el a sali na di dos lugá den e Kampeonato Oropeo di Laser 4.7 i na di kuater lugá den e Kampeonato Mundial den klase 29er. Na e Weganan Olímpiko Hubenil 2014 na China, e tabata kargadó di bandera pa Hulanda y a gana un medaya di plata.

Desde 2016 e ta kompetí den e klase 49er FX. Na 2018 el a terminá na di seis y na 2019 di dies lugá den e Kampeonatonan Mundial. Na 2021 el a gana e Kampeonatonan Oropeo i Mundial ku Elise de Ruijter. Na 2022 el a gana e Kampeonato Oropeo i Mundial ku Annette Duetz. Na 2023, Van Aanholt i Duetz tabata medayista di plata den e Kopa Mundial, i na 2024 nan a bolbe gana e Kopa Mundial. Odile van Aanholt a partisipá na e Weganan Olímpiko di Zomer 2024 na Paris, opteniendo un medaya di oro den e klase 49er FX (huntu ku Annette Duetz). Pa su prestashon el a wordo honra ku un kondekorashon komo kabayero (*ridder*) den e Orden di Oranje-Nassau.

## Prestashon internashonal

## Mira tambe
* Weganan Olimpiko

## Link externo
*  Odile van Aanholt riba Olympics.com